REPUBLIKA SRBIJA

NARODNA SKUPŠTINA

Odbor za zdravlje i porodicu

19 Broj: 06-2/272-15

19. jun 2015. godine

B e o g r a d

ZAPISNIK

16. SEDNICE ODBORA ZA ZAŠTITU ŽIVOTNE SREDINE

ODRŽANE 23. JUNA 2015. GODINE

Sednica je počela u 11,00 časova.

Sednicom je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Jezdimir Vučetić, Sonja Vlahović, Ivana Stojiljković, Gordana Zorić, Gordana Topić, Momo Čolaković, Nada Lazić, Ivan Karić.

Sednici Odbora su prisustvovali zamenici članova Odbora: Dušan Jovanović i Vojislav Vujić.

Sednici nisu prisustvovali članovi Odbora: Adriana Anastasov, Boban Birmančević, Violeta Lutovac, Ivana Dinić, Dejan Nikolić, Đorđe Kosanić, Šaip Kamberi.

Sednici je prisustvovao i Slađan Velinov, direktor Agencije za zaštitu od jonizujućih zračenja i nuklearnu sigurnost.

**Dr Branislav Blažić**  je konstatovao da su ispunjeni uslovi za rad i pnovažno odlučivanje i obavestio članove Odbora da je 22. juna, od strane Ministarstva poljoprivrede i zaštite životne sredine informisan da je Ministarstvo - pregovaračka grupa za poglavlje 27, 15. maja poslala prvu radnu verziju Post-skrining dokumenta Evropskoj Komisiji, koji predstavlja odgovore Ministarstva poljoprivrede i zaštite životne sredine na pitanja koja je Evropska Komisija predstavila pregovaračkoj grupi za poglavlje 27, nakon održanog bilateralnog skrininga u Briselu, novembra 2014. godine, kako bi dobila prve komentare i sugestije.

Naglasio je da je očekivana dinamika dijaloga između Ministarstva i Evropske Komisije podrazumevala detaljne komentare Komisije u prvoj polovini juna, kako bi Ministarstvo moglo da ih u potpunosti uvaži i prenese u finalnu verziju dokumenta.

Rekao je da je informisan da Ministarstvo još uvek nije dobilo pun izveštaj od Evropske Komisije sa prvim sugestijama, te samim tim nije u mogućnosti da u ovom trenutku izvrši prezentaciju kompletnog dokumenta, odnosno verzije koja bi bila predmet prezentacije i javne rasprave sa društvenim činiocima.

Preneo je predlog Ministarstva poljoprivrede i zaštite životne sredine da planirana prezentacija bude odložena onda kada će Ministarstvo biti u mogućnosti da pred Odborom za zaštitu životne sredine predstavi dokument sa čijim sadržajem će članovi moći blagovremeno da se upoznaju i daju željene komentare i sugestije, kao i da će Ministarstvo blagovremeno obavestiti članove Odbora o novom datumu prezentacije Post-skrining dokumenta za Poglavlje 27.

Predsednik Odbora je predložio povlačenje prve tačke predloženog Dnevnog reda iz Saziva, na osnovu čl. 82. i 92. st. 2. i 4. Poslovnika Narodne skupštine.

Članovi Odbora su **jednoglasno** usvojili predlog da se povuče prva tačka predložženog dnevnog reda: Predstavljanje „Post-skrining dokumenta za Poglavlje 27“.

Predsednik Odbora je stavio na glasanje Dnevni red 16. sednice Odbora za zaštitu životne sredine, koji glasi:

D n e v n i red:

1. Odlučivanje o organizovanju javnog slušanja na temu „Zaštita od jonizujućih zračenja i nuklearna sigurnost“;
2. Razno.

Članovi Odbora su **jednoglasno** **utvrdili** Dnevni red 16. sednice Odbora za zaštitu životne sredine.

**PRVA TAČKA** - Odlučivanje o organizovanju javnog slušanja na temu „Zaštita od jonizujućih zračenja i nuklearna sigurnost“.

**Dr** **Branislav Blažić** je u skladu sa članom 84. Poslovnika Narodne skupštine, predložio da Odbor za zaštitu životne sredine održi osmo Javno slušanje na temu „Zaštita od jonizujućih zračenja i nuklearna sigurnost“, 3. jula 2015. godine, u Maloj sali Doma NSRS.

U raspravi koja je otvorena u vezi sa ovom tačkom Dnevnog reda učestvovali su: Ivan Karić, Gordana Zorić, Slađan Velinov, Gordana Čomić, Branislav Blažić.

**Ivan Karić** je podržao predlog za održavanje Javnog slušanja i predložio da Odbor ostvari saradnju sa UNDP-om prilokom njegovog organizovanja.

Istakao je da je predložena tema od regionalnog značaja, te da bi bilo korisno pozvati predstavnike Rumunije, Bugarske, Mađarske, Hrvatske da učestvuju u Javnom slušanju.

Podsetio je članove Odbora da je prethodno javno slušanje bilo veoma dobro organizovano, kao i da su tada učestvovali regionalni akteri.

**Gordana Zorić** je ukazala na postojanje dve vrste jonizujućeg zračenja, od kojih se jedna koriste u svakodnevnom životu, pre svega u medicini, a onda i u industriji i da su takva zračenja kontrolisana. Drugu vrstu zračenja predstavljaju zračenja akcedentalnog tipa i ona ugrožavaju stanovništvo.

Izrazila je stav da je potrebno posvetiti posebnu pažnju upotrebi jonizujućih zračenja u medicinske svrhe, s obzirom da je njihova upotreba masovna, ali nedovoljno kontrolisana.

Istakla je da se ne vodi dovoljno računa o izloženosti pacijenata jonizujućem zračenju, prilikom raznih dijagnostičkih i terapijskih procedura, zbog nepostojanja službi koje bi organizovano pratile svakog pojedinog pacijenta i u situacijama kada se njegovo kontinuirano lečenje vrši u različitim medicinskim ustanovama, ili različitim mestima, a kao jedno od mogućih rešenja je predložila uvođenje radioloških knjižica, u koje bi se upisivale doze koje svaki pacijent u toku života primi kroz različite terapije i dijagnostičke procedure.

Objasnila je da su česte situacije da se isti pacijent šalje na različite nivoe lečenja na kojima se ponavljaju dijagnostičke procedure u kojima se koriste jonizujuća zračenja, a da se tada njihovi efekti sumiraju u organizmu pacijenta koji im je izložen.

Ukazala je na činjenicu da je ekplozija nuklearnog postrojenja u Černobilu izazvala visok stepen radijacije, zbog koje čovečanstvo i dalje snosi posledice, jer je svaki čovek kroz ovaj akcident primio doživotnu dozu zračenja i nikada više u životu ne bi trebalo da bude izložen novim dozama jonizujućih zračenja.

Rekla je da je potrebno podjednako govoriti i o pozitivnim efektima jonizujućih zračenja, ali i o veoma štetnim posledicama koje nastupaju u slučajevima akcidenata.

**Slađan Velinov** je istakao da je u proceduri izrada radiacionih kartona, kao i da će čitav projekat biti predstavljen na Javnom slušanju.

Naglasio je da [Međunarodna agencija za atomsku energiju – MAAE](http://www.srbatom.gov.rs/srbatom/medjunarodna-agencija-za-atomsku-energiju.htm) sarađuje sa Agencijom za zaštitu od jonizujućih zračenja i nuklearnu sigurnosr, te da će u dogovoru sa Ministarstvom zdravlja, paralelno sa uvođenjem elektronskih kartona, biti uvedeni i radiacioni kartoni.

Rekao je da je Srbija crna tačka na mapi radona Evrope, zato što nikada nije napravljena mapa radona u Srbiji.

Pojasnio je da je radon gas, drugi po značaju uzročnik karcinoma pluća koji dovodi do velike smrtnosti. Radon se nalazi u svakom organizmu, postoje i banje u kojima se radon koristi u medicinske svrhe i veoma je koristan dok je njegovo korišćenje kontrolisano.

Naglasio je da će na javnom slušanju biti govora i o gromobranima u Srbiji, jer su nakon pet godina popisani svi gromobrani, te se došlo do podatka da gromobrana koji nisu u skladu sa važećim propisima ima nešto više od 700 u celoj Srbiji, ali da oni ne ugrožavaju životnu sredinu i zdravlje ljudi dok se sa njima rukuje na propisan način.

**Dr Branislav Blažić** je istakao da je Srbija jedna od evropskih zemalja sa najvećim brojem kancerogenih oboljenja, te da je potrebno posvetiti veliku pažnju ovom problemu, bez namere da se kao uzročnik ovakvog stanja proglase jonizujuća zračenja.

Rekao je da će na jesen ove godine, biti pokrenuta široka rasprava u vezi sa kvalitetom hrane i namirnica koje ljudi u našoj zemlji svakodnevno konzumiraju, kao i kakav je uticaj hrane na naše zdravlje.

Naglasio je da će na javno slušanje na kome će biti razmatrana tema zaštite od jonizujućih zračenja, biti pozvani da učestvuju i naučni radnici iz ove oblasti, kao i stručnjaci koji neposredno rade u ovoj oblasti, zdravstveni radnici, onkolozi, svi oni koji će moći da daju stručne odgovore na sva pitanja.

Izrazio je uverenje da će jedan od rezultata ovog javnog slušanja biti izrada akcionog plana, čijom će primenom veoma brzo moći da budu otklonjeni prioritetni negativni uticaji nekontrolisanog jonizujućeg zračenja.

**Gordana Čomić** je ukazala na mogući nesporazum koji proističe iz predložene teme javnog slušanja koje treba da bude organizovano i rasprave koja se u vezi sa datim predlogom povela na sednici Odbora.

Izrazila je neslaganje sa opisanim nemarom zdravstvenih ustanova, kada su jonizujuća zračenja u pitanju. Smatra da nije adekvatno predstavljena štetnost od kumulacije jonizujućih zračenja koja se koriste u medicinske svrhe, kao i da postoji izvesno nerazumevanje materije koja je propisana zakonom, a koja se odnosi na testove i zahvate koji se sprovode u medicini i onoga što predstavlja jonizujuće zračenje u smislu u kome bi se, kao o temi govorilo na javnom slušanju.

Istakla je da bi do održavanja javnog slušanja bilo neophodno dobro razgraničiti vrstu i značaj zračenja koje se koristi u medicini, od hrane koja je eventualno izloženja negativnom uticaju jonizujućih zračenja, što podrazumeva da hrana ima nemerljiv deklaracioni iznos, a sadrži sastojke koji pod određenim uslovima mogu da imaju negatiivne vrednosti sa aspekta medicine.

Naglasila je da zaštita od jonizujućeg zračenja predstavlja zahtev da se uradi mapa radona u urbanističkim planovima, kao i da se postupi po standardima, koji se u određenim delovima Srbije i primenjuju. Potrebno je da tamo gde se uradi merenje i izradi mapa radona, da se istovremeno i uradi zabrana podizanja dečjih vrtića, stambenih objekata, kao i da se sugeriše izgradnja garaža, radionica i objekata u kojima ljudi ne borave kontinuirano i u dužem vremenskom periodu. Takođe, potrebno je i objasniti široj javnosti da je izrada mape radona uobiččajena u Evropi.

Zamolila je da svi učesnici na javnom slušanju obrate posebnu pažnju i vrlo pažljivo govore o akcidentima i o tome šta oni znače, iz razloga što su podaci o akcidentima dostupni.

Rekla je da nema razloga da se ne govori o akcidentu u Černobilu, i dozama zračenja koje tamo postoje i koje su uticale na promene prirodnog fona, kao i da je prilikom tog akcidenta najviše joda i cezijum izneto u atmosferu, ali da je neophodno imati u vidu da tema javnog slušanja može da bude samo u okviru zaštite od akcidenata, što je u nadležnosti Sektora za vanredne situacije i ne spada u delokrug rada zaštite životne sredine.

Ukazala je na postojanje mogućnosti da se govori o tome šta su obaveze svih državnih organa u trenutku kada se detektuje rast prirodnog fona ili kada se dobije informacija o akcidentu, bez obzira na njegovo poreklo (da li je to nebezbedna nuklearna sredina, curenje, akcident na drumu), ali da se onda govori o tome šta je obaveza pojedinih državnih organa u takvim situacijama.

Izlaganje je završila izrazivši nadu da će se na planiranom javnom slušanju posebna pažnja posvetiti radonu i izrazila žaljenje što su ukinute zakonske odredbe u vezi sa nejonizujućim zračenjima.

**Dr** **Branislav Blažić** je zaključio raspravu u vezi sa ovom tačkom Dnevnog reda i stavio na glasanje Odluku da odbor za Zaštitu životne sredine organizuje Osmo javno slušanje na temu: „Zaštita od jonizujućih zračenja i nuklearna sigurnost“, koje će biti održano 3. jula 2015. godine, u Maloj sali Doma NSRS i u kome će učestvovati predstavnici nadležnih ministarstava, agencija, predstavnici naučne i stručne javnosti, zdravstveni radnici, kao i predstavnici međunarodnih i nevladinih organizacija koje se bave ovom oblašću.

Članovi Odbora za zaštitu životne sredine su **većinom glasova usvojili navedenu odluku.**

**DRUGA TAČKA**: Razno.

Rasprava u vezi sa ovom tačkom Dnevnog reda nije otvarana.

Sednica je zavšena u 11,25 časova.

SEKRETAR ODBORA PREDSEDNIK ODBORA

Milica Bašić dr Branislav Blažić